Hafta boshida ob-havoning issiq va quruq bo‘lishi kutilmoqda

Dushanbadan chorshanbagacha Respublika hududi atmosferadagi kuchsiz g‘arbiy oqim harakati ta’sirida bo‘ladi, natijada respublikada ob-havoning o‘rtacha issiq va mamlakat hududining katta qismida quruq bo‘lishi kutilmoqda, deya xabar berdi O‘zgidromet.
Faqat tog‘li va tog‘oldi hududlarda, seshanba kuni esa Farg‘ona vodiysining tekislik hududida ayrim joylarga qisqa muddatli yomg‘ir yog‘ishi, momaqaldiroq bo‘lishi mumkin. Kunduzgi havo harorati 35−38 daraja bo‘ladi, ayrim joylarda 40 darajagacha yetadi.
Payshanba kuni Volgabo‘yi hamda O‘zbekistonning shimoli-g‘arbiy hududlari ustida balandlikdagi siklon shakllanishi kutilmoqda, u juma, 31 iyul va avgustning birinchi kunlarida butun respublika hududidagi ob-havoning shakllanishiga ta’sir ko‘rsatadi.

31 iyulda respublikaning barcha viloyatlarida ayrim joylarga, 1−2 avgust kunlari tog‘li va tog‘oldi tumanlarga qisqa muddatli yomg‘ir yog‘ib, momaqaldiroq bo‘lishi mumkin. Kunduzgi harorat 33−36 darajagacha pasayadi, bu iyul oxiri — avgustning boshi uchun xos bo‘lgan iqlimiy me’yorlarga yaqindir.
Ba’zi kunlarda respublikaning ayrim hududlarida shamolning tezligi sekundiga 15−20 metrgacha kuchayishi mumkin.